ľa 1,5 miliónový úplatok. Obvinený je v súčasnosti v policajnej cele, vyšetrovateľ už navrhol jeho vzatie do väzby.
Ide o najvyšší úplatok, aký sa doteraz podarilo polícii zadržať a minister vnútra Vladimír Palko to považuje "za malý slovenský rekord". Ako na mimoriadnej tlačovej besede, zvolanej v sobotu pri tejto príležitosti, ďalej informoval minister, prednosta pozemkového úradu si sám vypýtal úplatok od podnikateľa. A za to, že úrad, ktorého je šéfom, vyhovie jeho žiadosti "na nepoľnohospodárske použitie poľnohospodárskej pôdy".
Pozemok sa mal po tomto rozhodnutí štátneho orgánu zmeniť z ornej pôdy na stavebný pozemok, na ktorom by sa neskôr vybudoval priemyselný park. Išlo o pozemok s rozlohou 265 903 metrov štvorcových a obvinený Ladislav G. žiadal za každý meter štvorcový desať korún. Čo znamená, že po prepočte by sa bol úradník obohatil v štátnych službách o celých 2,65 mil. korún. Peniaze vo výške 1,5 mil. Sk prevzal v piatok poobede v priestoroch firmy, ktorý podávala návrh na preklasifikovanie pôdy. Polícia tento prípad sledovala niekoľko týždňov a hneď po odovzdaní peňazí Ladislava G. zadržala. Podľa Palka nie je vylúčené, že v tej istej veci budú obvinené z korupcie aj iné osoby, keďže obvinený prevzal o milión korún menej, ako pôvodne žiadal. Ladislavovi G. hrozí za tento trestný čin trest odňatia slobody od troch do ôsmich rokov.
- sita -